D ô v o d o v á   s p r á v a
 

A. Všeobecná časť

[bookmark: _Hlk112401678]Návrh zákona, ktorým sa dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov, predkladá na rokovanie Národnej rady Slovenskej republiky poslanci Národnej rady Slovenskej republiky Peter Stachura a Ján Horecký.

Cieľom návrhu zákona je umožniť špecialistom pre dospelých poskytovať ambulantnú zdravotnú starostlivosť mladistvým poistencom od 15. roku života.  
Slovensko trpí dlhodobo nedostatkom detských špecialistov a situácia sa v tejto oblasti poskytovania ambulantnej zdravotnej starostlivosti naďalej zhoršuje. Podľa rôznych údajov sú aktuálne čakacie lehoty na vyšetrenie detským špecialistom 3 až 6 mesiacov, čím sa predlžuje diagnostika a liečba často závažných ochorení, ktoré by si vyžadovali včasnejšiu intervenciu. 
Vzdelávanie detských špecialistov je časovo náročné a zároveň celkovo absentujú motivačné nástroje na vstup lekárov do ambulantnej sféry. Absentuje generačná obmena špecialistov a zároveň sa zvyšuje ich potreba (napr. zvyšujúci sa výskyt neurovývinových porúch, duševných ochorení, imunitne podmienených ochorení atď.) Vo viacerých krajinách EÚ nie sú striktne dané pravidlá, ktoré by neumožňovali špecialistom poskytovať zdravotnú starostlivosť aj pacientom v detskom veku (napr. Švédsko, Holandsko, Fínsko, Nemecko, Litva, Nórsko). V Českej republike je veková hranica u špecialistov pre dospelých 15 rokov, u všeobecných lekárov pre dospelých už 14 rokov. 
Návrh predkladaného zákona umožní čiastočne odbremeniť ambulancie detských špecialistov o mladistvých pacientov a uvoľní tak kapacity pre starostlivosť o pacientov v detskom veku. Mladiství medzi 15. až 18. rokom života sa svojou konštitúciou, fyziológiou aj spektrom ochorení približujú dospelým osobám. Rovnako sa u mladistvých zvyčajne nelíšia diagnostické a terapeutické možnosti oproti dospelým osobám. Z tohto dôvodu pokladáme za zmysluplné umožniť špecialistom pre dospelých poskytovať zdravotnú starostlivosť pacientom už od veku 15 rokov. 

Cieľom návrhu zákona je tiež reagovať na rizikové nadužívanie digitálnych médií deťmi a adolescentmi. Nadmerný čas strávený pred obrazovkou u detí a dospievajúcich je spojený s rizikom zvýšenej agresivity, úzkosti, depresie, nízkeho sebavedomia, porúch pozornosti a sústredenia. Nadužívanie digitálnych technológií vedie k vytláčaniu fyzickej aktivity, osobných interakcií a vystavovaniu sa škodlivému obsahu, čo vytvára cyklus zhoršujúceho sa duševného a fyzického zdravia. Počet detí a adolescentov s rizikovým nadužívaním digitálnych médií rastie. 
Návrh zákona upravuje obsah preventívnych prehliadok detí a dorastu o povinnosť informovať zákonných zástupcov detí v predškolskom veku o tejto problematike, možných rizikách a o bezpečnom používaní digitálneho priestoru. Rovnako navrhujeme, aby boli adolescenti povinne skríningovaní na rizikové príznaky behaviorálnych závislostí (internet, sociálne siete, online hry). 


Návrh zákona nepredpokladá žiadny vplyv na rozpočet verejnej správy, podnikateľské prostredie, životné prostredie, informatizáciu a služby verejnej správy pre občana. Zákon predpokladá pozitívne sociálne vplyvy  a vplyvy na manželstvo, rodičovstvo a rodinu.   

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

























B. Osobitná časť

K Čl. I

K bodu 1:
Zavádza sa uhrádzanie zdravotnej starostlivosti poistencov vo veku od 15 rokov u ktoréhokoľvek lekára špecialistu pre dospelých v ambulantnej zdravotnej starostlivosti.

K bodu 2: 
Zavádza sa poučenie rodičov dieťaťa o bezpečnom používaní digitálnych technológií a potenciálnych vplyvoch nadužívania týchto technológií na psychomotorický vývin dieťaťa ako súčasť preventívnej prehliadky v treťom roku života.

K bodu 3: 
Ako súčasť preventívnej prehliadky v 11. roku života sa zavádza vyplnenie skríningových dotazníkov zameraných na behaviorálne poruchy a opätovné upovedomenie dieťaťa a jeho zákonných zástupcov o rizikách nadmerného používania digitálnych technológií. 

K bodu 4: 

Ako súčasť preventívnej prehliadky v 15. roku života sa zavádza vyplnenie skríningových dotazníkov zameraných na behaviorálne poruchy a opätovné upovedomenie dieťaťa a jeho zákonných zástupcov o rizikách nadmerného používania digitálnych technológií. 

K Čl. II

Navrhuje sa účinnosť zákona od 1. novembra 2026. 

